392/2020

Útdráttur

Kærður var úrskurður héraðsdóms þar sem skorið var til bráðabirgða úr ágreiningi málsaðila um forsjá tveggja barna þeirra, lögheimili þeirra, umgengni þeirra við málsaðila og greiðslu meðlags með þeim. Landsréttur féllst á það með héraðsdómi að ekki væri efni til þess að breyta tilhögun forsjár til bráðabirgða meðan mál út af ágreiningi aðila um forsjá og lögheimili barnanna væri til meðferðar fyrir héraðsdómi. Jafnframt staðfesti Landsréttur niðurstöðu héraðsdóms um að lögheimili barnanna yrði á sama tíma hjá B sem og að börn málsaðila skyldu búa hjá þeim á víxl, viku í senn. Þá var A gert að greiða einfalt meðlag með hvoru barni um sig uns endanlega hefði verið leyst úr forsjárdeilu aðila fyrir dómi.

Úrskurður Landsréttar

Landsréttardómararnir A-kvk-nf E-kvk-nf, Á-kk-nf H-kk-nf og D-kk-nf Þ-kk-nf B-kk-nf kveða upp úrskurð í máli þessu.

Málsmeðferð og dómkröfur aðila

1 Sóknaraðili skaut málinu til Landsréttar með kæru 25. júní 2020. Greinargerð varnaraðila barst réttinum 15. júlí sama ár. Kærður er úrskurður Héraðsdóms Norðurlands vestra 11. júní 2020 í málinu nr. E[…]/2020 þar sem skorið var til bráðabirgða úr ágreiningi málsaðila um forsjá barna þeirra, lögheimili þeirra, umgengni þeirra við málsaðila og greiðslu meðlags með þeim. Kæruheimild er í 5. mgr. 35. gr. barnalaga nr. 76/2003.

2 Sóknaraðili krefst þess að lögheimili barna aðila verði hjá honum á meðan forsjármál aðila er rekið fyrir héraðsdómi en að úrskurður héraðsdóms verði staðfestur að öðru leyti. Þá krefst hann málskostnaðar í héraði auk kærumálskostnaðar án tillits til gjafsóknar sem honum hefur verið veitt.

3 Varnaraðili kærði úrskurð héraðsdóms fyrir sitt leyti 26. júní 2020. Hún krefst þess að hinn kærði úrskurður verði felldur úr gildi einkum hvað varðar umgengni og meðlag en að ákveðið verði þess í stað að hún fari ein með forsjá barnanna til bráðabirgða auk þess sem hún krefst meðlags með börnunum til bráðabirgða frá 1. september 2019. Þá krefst hún kærumálskostnaðar án tillits til gjafsóknar sem henni hefur verið veitt.

Niðurstaða

4 Af gögnum sem lögð hafa verið fyrir Landsrétt verður ráðið að börn aðila hafi frá uppkvaðningu úrskurðar í héraði að jöfnu verið hjá sóknaraðila og varnaraðila, viku og viku í senn, í samræmi við það fyrirkomulag sem þar var ákveðið um umgengni. Meðal þessara nýju gagna eru tölvupóstsamskipti lögmanns varnaraðila við sviðsstjóra […] 5. ágúst 2020 í tilefni af áhyggjum varnaraðila af börnunum í umsjá sóknaraðila. Þar kemur fram að fulltrúar barnaverndar hafi farið á heimili sóknaraðila án þess að gera boð á undan sér og rætt við hann og börnin. Hafi allt verið eðlilegt á heimilinu og börnin virst glöð og örugg. Ekki var talið að þau væru í neinni hættu eða að vísbendingar væru um að þau væru vanrækt hjá sóknaraðila. Að þessu gættu og að öðru leyti með vísan til forsendna hins kærða úrskurðar verður hann staðfestur um að ekki sé efni til þess að breyta tilhögun forsjár til bráðabirgða meðan mál út af ágreiningi aðila um forsjá og lögheimili barnanna er til meðferðar fyrir héraðsdómi. Með sömu rökum ber að staðfesta niðurstöðu héraðsdóms um að lögheimili þeirra verði hjá varnaraðila á sama tíma sem og um fyrirkomulag umgengni.

5 Með vísan til framangreindrar niðurstöðu um lögheimili barnanna til bráðabirgða og með skírskotun til 35., 54. og 57. gr. barnalaga verður sóknaraðila gert að greiða einfalt meðlag með hvoru barni um sig frá uppkvaðningu úrskurðar í héraði uns endanlega hefur verið leyst úr forsjárdeilu aðila fyrir dómi.

6 Ákvæði hins kærða úrskurðar um málskostnað skal vera óraskað. Rétt þykir að kærumálskostnaður falli niður. Aðilar njóta gjafsóknar við rekstur málsins fyrir Landsrétti samkvæmt gjafsóknarleyfum 26. og 27. ágúst 2020. Um gjafsóknarkostnað aðila fyrir Landsrétti fer eins og í úrskurðarorði greinir.

Úrskurðarorð:

Hinn kærði úrskurður er staðfestur að öðru leyti en því að sóknaraðila, A, er gert að greiða einfalt meðlag með börnum sínum frá uppkvaðningu hins kærða úrskurðar þar til endanlega hefur verið leyst úr forsjárdeilu aðila fyrir dómi.

Ákvæði hins kærða úrskurðar um málskostnað er staðfest.

Kærumálskostnaður fellur niður.

Allur gjafsóknarkostnaður málsaðila fyrir Landsrétti greiðist úr ríkissjóði, þar með talin málflutningsþóknun lögmanna þeirra, 450.000 krónur til hvors þeirra.